Govor predsjednika Busha u Glasu Amerike (26/2/02) - 2002-02-25
Ljudima koji žive pod vladama koje se održavaju na vlasti uz pomoć laži, Glas Amerike donosi istinu, rekao je predsjednik Bush
“Prije šezdeset godina, samo 79 dana nakon napada na Pearl Harbor, prva emisija Glasa Amerike emitirana je preko Atlantika u Njemačku. U toj prvoj emisiji rečeno je: “Ovo je Glas Amerike. Mi ćemo vam reći istinu.” Glas Amerike već desetljećima govori svijetu istinu o Americi i našoj politici. Tijekom drugog svjetskog rata i hladnog rata, u kriznim i mirnim vremenima, Glas Amerike davao je zamah slobodi. A sada, u novom sukobu, ponosan sam što mogu reći da Glas Amerike još uvijek govori glasno i jasno. Ljudima čije vlade emitiraju poruke licemjerja i mržnje, Glas Amerike upućuje poruku o toleranciji i poštovanju. Ljudima kojima se govori da je demokracija premekana i slaba, Glas Amerike pokazuje snagu i odlučnost slobode. Ljudima koji žive pod vladama koje se održavaju na vlasti uz pomoć laži, Glas Amerike donosi istinu. Pod nekim režimima, kao što je režim u Sjevernoj Koreji, samo slušanje programa Glasa Amerike smatra se zločinom. Strahovanja takvih režima su opravdana, jer tiranija ne može opstati zauvijek u atmosferi istine. Glas Amerike nije neutralan između Amerike i neprijatelja Amerike; između terorizma i onih koji se brane od terora; između slobode i tiranije. Glas Amerike je medijska kuća s posebnim ciljem, posebnim mandatom i posebnim povjerenjem koje uživa. Kako je rekao predsjednik Reagan, sloboda nije isključivo pravo nekolicine sretnika, već je neotuđivo pravo – neotuđivo i opće pravo svih ljudskih bića. Glas Amerike širi tu poruku diljem svijeta, s posebnim naglaskom na one zemlje u kojima su informacije ograničene, a slobodni glasovi se ušutkavaju. Glas Amerike emitira programe na 53 jezika, u gotovo svaku zemlju svijeta, publici od preko 90 milijuna slušatelja. Mnogi od njih slušaju upravo sada, upražnjavajući svoje Bogom dano pravo na slobodu i slobodan pristup informacijama. Njihov broj raste svakim danom. Nova radijska mreža Glasa Amerike za Srednji istok emitirat će glazbu, vijesti u koje se može pouzdati i informacije na arapskom, te će pružiti svojim slušateljima priliku da se bolje upoznaju s američkim načelima i postupcima. Želio bih zahvaliti Normu Patezu za njegovu upornost i predanost ovom projektu. Čak i prije nego što su naše oružane snage pomogle u oslobađanju afganistanskog naroda, Glas Amerike emitirao je vijesti na jezicima dari i pašto. Od 11. rujna, Glas Amerike povećao je opseg svojih programa na ova dva jezika, služeći kao vitalno važan partner u obnovi te zemlje. Kroz svoju povijest, Glas Amerike je primjenjivao snagu tehnologije u promicanju slobode. Koristio je svako postojeće sredstvo – kratki val, televiziju i sada Internet – kako bi zaobišao barijere tirana. Radio valove granice ne zaustavljaju, a kako tehnologija napreduje, Internet će biti sve manje podložan ruci cenzora. Nitko ne zna koje će nove informacijske tehnologije biti na raspolaganju za 60 godina, ali dvije stvari znamo – prvo, Glas Amerike naći će načina da ih koristi; i drugo, iako se mediji prenošenja poruke mogu izmijeniti, sama se poruka nikada neće izmijeniti. To je jednostavna poruka; to je poruka slobode, a slobodu vrijedi braniti. A za njenu je obranu, ništa manje od sile oružja, potrebna istina. Od 1942, branite slobodu govoreći istinu milijunima ljudi. Ne samo da vas prate uši cijelog svijeta, već uživate i zahvalnost svoje domovine. Bog blagoslovio vaše napore. Bog blagoslovio Ameriku.”